新樂府 道州民	美臣遇明主也
作者：白居易
朝代：唐

paragraphs: 道州民，多侏儒，長者不過三尺餘。
市作矮奴年進送，號爲道州任土貢。
任土貢，寧若斯。
不聞使人生別離，老翁哭孫母哭兒。
一自陽城來守郡，不進矮奴頻詔問。
城云臣按六典書，任土貢有不貢無。
道州水土所生者，只有矮民無矮奴。
吾君感悟璽書下，歲貢矮奴宜悉罷。
道州民，老者幼者何欣欣。
父兄子弟始相保，從此得作良人身。
道州民，民到于今受其賜，欲說使君先下淚。
仍恐兒孫忘使君，生男多以陽爲字。